作者:黃裳
標題:瑤池月・瑤臺月
內容:微塵濯盡，棲真處、群山排在雲漢。青盤翠躍，掩映平林寒澗。流水急、數片桃花逝，自有留春仙館。秦漁問，前朝換。盧郎待，今生滿。誰伴。元翁笑語，相從未晚。更安得、世味堪玩。道未立、身尤是幻。浮生一梭過，夢迴人散。臥松庵、當會靈源，現永珍、無中須看。乾坤鼎，陰陽炭。瓊枝秀，金圓爛。何患。朝元事往，孤雲難管。